# ⵜⴰⵎⴷⴷⵓⵍⵜ

| ⵜⴰⵎⴷⴷⵓⵍⵜ
 |
| --- |
| ⴰⴷⵖⴰⵔ ⵏ ⵜⵎⴷⴷⵓⵍⵜ ⵙ ⵜⵏⵇⵇⵉⴹⵜ ⵜⴰⵣⴳⴳⵯⴰⵖⵜⴰⴷⵖⴰⵔ ⵏ ⵜⵎⴷⴷⵓⵍⵜ ⵙ ⵜⵏⵇⵇⵉⴹⵜ ⵜⴰⵣⴳⴳⵯⴰⵖⵜ |
| ⵉⵙⵎⴰⵡⵏ ⵢⴰⴹⵏ | ⵜⴰⵎⴷⵓⵍⵜ • ⵜⴰⵎⴷⴷⵓⵍⵜ ⵏ ⵡⴰⵇⵇⴰ |
| ⵜⴰⵎⵓⵔⵜ |  ⵍⵎⵖⵔⵉⴱ |
| ⵜⴰⵎⵏⴰⴹⵜ | ⵜⴰⵎⵏⴰⴹⵜ ⵏ ⵙⵓⵙ ⵎⴰⵙⵙⵜ |
| ⵜⴰⵙⴳⴰ | ⵜⴰⵙⴳⴰ ⵏ ⵟⴰⵟⴰ |
| ⴰⵏⴰⵡ | ⵜⵉⵖⵔⵎⵜ ⵉⵏⵖⵓⴱⴰⵏ |
| ⴰⵎⵚⴽⴰⵡ | ⴷⴰ ⵜⵜⵉⵏⵉⵏ ⵄⴱⴷⵍⵍⴰⵀ ⵓ ⴷⵔⵉⵙ |
| ⴰⵙⴰⴽⵓⴷ ⵏ ⵜⵓⵚⴽⴰ | ⵜⴰⵙⵓⵜ 9 |
| ⵉⵜⵜⵓⵔⴳⴰⵍ | 1350 |
| ⴰⵙⴰⴷⴼ ⴰⴳⴷⵓⴷⴰⵏ | ⴼⴰⴱⵓⵔ |
|  |
| ⵙⵏⴼⵍ ⴰⵙⴰⴳⵎ - ⵙⵏⴼⵍ   |

**ⵜⴰⵎⴷⴷⵓⵍⵜ** ⵏⵖ **ⵜⴰⵎⴷⵓⵍⵜ** ⵏⵖ **ⵜⴰⵎⴷⴷⵓⵍⵜ ⵏ ⵡⴰⵇⵇⴰ** (ⵙ ⵜⴼⵕⴰⵏⵚⵉⵚⵜ: **Tamdoult**, ⵙ ⵜⵄⵕⴰⴱⵜ: **تامدولت** ⵏⵖ **تمدولت**, ⵙ ⵓⵙⵓⵙⵔⵓ ⴰⴷⵖⴰⵔⴰⵏ: /*ⵜⴰⵎⴷⵓⵍⵜ ⵡⵡⴰⵇⵇⴰ*/ ⵏⵖ */ⵜⴰⵎⴷⴷⵓⵍⵜ ⵡⵡⴰⵇⵇⴰ/* ) ⵜⴳⴰ ⵜⵉⵖⵔⵎⵜ ⵜⴰⵎⵖⵔⵉⴱⵜ ⵜⴰⵇⵇⴱⵓⵔⵜ ⵉⵜⵜⵓⵢⵙⵙⴰⵏⵏ ⵖⵓⵔ ⵉⵎⴰⵣⵉⵖⵏ ⵎⴰⵙ ⵜⵏⵖⵓⴱⴰ ⴷⴷⴰⵡ ⵓⴼⵓⵙ ⵏ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ. ⵜⵍⵍⴰ ⵜⵖⵔⵎⵜ ⵏ ⵜⵎⴷⴷⵓⵍⵜ ⴳ ⵜⴰⵎⴰ ⵏ ⵜⵖⵔⵎⵜ ⵏ ⵡⴰⵇⵇⴰ, ⵜⴰⴳⴳⵓⴳ ⵖⵉⴼⵙ ⵙ 13 ⵉⴽⵉⵍⵓⵎⵉⵜⵔⵏ. ⵉⵙⴰⴳⵓⵔⵏ ⵏ ⵜⵎⴷⴷⵓⵍⵜ ⵙⵓⵍⵏ ⴳ ⵉⴳⴳⵉ ⵏ ⵢⴰⵜ ⵜⵓⴽⴰⵔⵜ ⵉⵎⵥⵥⵉⵢⵏ ⴳ ⵡⴰⵎⵎⴰⵙ ⵏ ⵓⵣⴰⵖⴰⵔ ⵏ ⵜⴳⵔⴰⵡⵜ ⵏ ⵜⵓⵣⵓⵏⵉⵏ. ⵜⵓⴳⵜ ⵏ ⵉⴷ ⴱⵓⵎⵣⵔⵓⵢ ⵣⵓⵏ ⴷ ⵍⴱⴽⵔⵉ, ⵍⵢⴰⵄⵇⵓⴱⵉ ⴷ ⵉⵣⵎ ⴰⵎⴰⵣⵉⵖ (ⵍⵃⴰⵙⴰⵏ ⵍⵡⴰⵣⵣⴰⵏ) ⴰⵔ ⵜⵜⵉⵏⵉⵏ ⵎⴰⵙ ⵜⴻⵜⵜⵓⵚⴽⴰ ⵜⵎⴷⴷⵓⵍⵜ ⴳ ⵜⴰⵙⵓⵜ ⵜⵉⵙ 9 ⵏ ⵜⵍⴰⵍⵉⵜ, ⵜⴷⴷⵔ ⴰⵔ ⵜⴰⵙⵓⵜ ⵜⵉⵙ 16 ⵏ ⵜⵍⴰⵍⵉⵜ ⵍⵍⵉⴳ ⵜⵜ ⵉⵅⵍⴰ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ ⴳ ⵓⵣⵎⵣ ⵏ ⵉⵙⴰⵄⴷⵉⵢⵏ.

ⵉⵙⴰⴳⵓⵔⵏ ⵏ ⵜⵎⴷⴷⵓⵍⵜ
ⵉⵙⴰⴳⵓⵔⵏ ⵏ ⵜⵎⴷⴷⵓⵍⵜ ⵙⴳ ⵉⴳⵏⵡⴰⵏ, ⵜⴻⵜⵜⵓⵚⴽⴰ ⵜⵎⴷⴷⵓⵍⵜ ⴳ ⵉⴳⴳⵉ ⵏ ⵜⵓⴽⴰⵔⵜ ⵜⴰⵏⵣⵔⵓⴼⵜ ⵉⵎⵥⵥⵉⵏ

## ⵜⴰⵙⵏⴰⵥⵖⵕⵜ

ⴰⵎⴰⵡⴰⵍ ⴰⵇⵇⴱⵓⵔ ⵉⵙⴰⵡⵍⵏ ⵅⴼ ⵜⴳⵓⵔⵉ ⵏ "ⵜⴰⵎⴷⵓⵍⵜ" ⵉⴳⴰ ⵜ ⵓⴷⵍⵉⵙ ⵏ "ⴽⵉⵜⴰⴱ ⴰⵍ ⴰⵙⵎⴰ" ⵏ ⵉⴱⵏ ⵜⵓⵏⵔⵜ, ⵉⵜⵜⵢⵓⵔⴰ ⵓⴷⵍⵉⵙ ⴰⴷ ⴳ ⵓⵙⴳⴳⵯⴰⵙ ⵏ 1146 ⴷⴰⵜ ⵜⵍⴰⵍⵉⵜ. ⴰⵔ ⴳⵉⵙ ⵉⵜⵜⵉⵏⵉ ⵉⴱⵏ ⵜⵓⵏⵔⵜ ⵎⴰⵙ "ⵜⴰⵎⴷⵓⵍⵜ" ⵜⴳⴰ "ⵜⴰⵎⵖⴰⵔⵜ ⵅⴼ ⵉⴽⵛⵎ ⵓⵔⴳⴰⵣ".

## ⵜⵓⵚⴽⴰ

ⴷⴰ ⵜⵜⵉⵏⵉⵏ ⵉⵎⴰⵙⵙⴰⵏⵏ ⵏ ⵓⵎⵣⵔⵓⵢ ⵎⴰⵙ ⵜⵍⵍⴰ ⵜⵓⵚⴽⴰ ⵏ ⵜⵎⴷⴷⵓⵍⵜ ⴳ ⵜⵓⵙⵓⵜ ⵜⵉⵙ 9 ⵏ ⵜⵍⴰⵍⵉⵜ ⴳ ⵓⵣⵎⵣ ⵏ ⵜⵓⵚⴽⴰ ⴰⵡⴷ ⵏ ⵜⵖⵔⵎⵜ ⵏ ⵉⴳⵍⵎⵓⵙⵏ, ⵙ ⵓⴼⵓⵙ ⵏ ⵄⴱⴷⵍⵍⴰⵀ ⵓ ⴷⵔⵉⵙ, ⴰⴳⵍⵍⵉⴷ ⵏ ⵙⵓⵙ, ⴰⵖⵎⴰⵜ, ⵏⵏⴼⵉⵙ ⴷ ⵜⵎⴰⵣⵉⵔⵜ ⵏ ⵉⵎⵚⵎⵓⴹⵏ ⵏⵖ ⵉⵎⵥⵎⵓⴹⵏ. ⵎⴰⵛⴰ ⵉⴷ ⴱⵓⵎⵣⵔⵓⵢⵏ ⵢⴰⴹⵏⵉⵏ ⴰⵔ ⵜⵜⵉⵏⵉⵏ ⵎⴰⵙ ⵜⴰⵎⴷⴷⵓⵍⵜ ⵜⵇⵇⴱⵓⵕ ⵅⴼ ⵓⵙⴰⴽⵓⴷ ⴰⴷ, ⴷ ⵎⴰⵙ ⵄⴱⴷⵍⵍⴰⵀ ⵓ ⴷⵔⵉⵙ (ⵄⴱⴷⵍⵍⴰⵀ ⴱⵏ ⴷⵔⵉⵙ) ⵉⵙ ⴽⴰ ⵢⵓⵍⵙ ⵜⵓⵚⴽⴰ ⵉ ⵜⵖⵔⵎⵜ ⵏ ⵜⵎⴷⵓⵍⵜ ⴰⵛⴽⵓ ⵜⴳⴰ ⴰⵖⴰⵔⴰⵙ ⵏ ⵜⵙⴱⴱⴰⴱⵜ ⵏ ⵡⵓⵔⵖ ⵙⴳ ⵓⵣⵎⵣ ⵏ ⵉⴼⵉⵏⵉⵇⵏ. ⴹⴰⵕⵜ ⵜⴰⵙⵓⵜ ⵜⵉⵙ 9, ⵜⵥⴹⴰⵕ ⵜⵎⴷⴷⵓⵍⵜ ⴰⴷ ⴷⴰⵔⵙ ⵢⵉⵍⵉ ⴽⵔⴰ ⵏ ⵉⵙⵎ ⵢⴰⴹⵏⵉ ⴳ ⵉⵙⴰⵖⵓⵍⵏ ⵉⵇⵇⴱⵓⵕⵏ.

ⵉⴷ ⴱⵓⵎⵣⵔⵓⵢ ⵓⵔ ⵎⵙⴰⵙⴰⵏ ⵅⴼ ⵢⴰⵏ ⵡⴰⵡⴰⵍ, ⴰⵛⴽⵓ ⵓⵔ ⵉⵍⵍⵉ ⴽⵔⴰ ⵏ ⵓⵙⴰⵖⵓⵍ ⵉⵜⵜⵢⴰⵔⴰⵏ ⵉⵙⴰⵡⴰⵍⵏ ⵅⴼ ⵓⵙⴰⴽⵓⴷ ⵏ ⵜⵓⵚⴽⴰ ⵏ ⵜⵖⵔⵎⵜ ⵏ ⵜⵎⴷⴷⵓⵍⵜ. ⴰⵢⴰ ⴰⵢⴷ ⵢⵓⵊⵊⴰⵏ ⵉⵡⴰⵍⵉⵡⵏ ⴰⴷ ⵉⴳⵓⵜⵏ ⵅⴼ ⵓⵙⴰⴽⵓⴷ ⵏ ⵜⵓⵚⴽⴰ: ⵍⵍⴰⵏ ⵉⴷ ⴱⵓⵎⵣⵔⵓⵢ ⵉⵜⵜⵉⵏⵉⵏ ⵎⴰⵙ ⵜⵓⵚⴽⴰ ⵏⵏⵙ ⵜⵍⵍⴰ ⴳ ⵓⵣⵎⵣ ⵏ ⴰⵢⵜ ⴷⵔⵉⵙ (ⵉⴷⵔⵉⵙⵉⵢⵏ), ⵢⵉⵍⵉ ⵎ'ⴰⴷ ⵉⵜⵜⵉⵏⵉⵏ ⵎⴰⵙ ⵜⵍⵍⴰ ⵜⵓⵚⴽⴰ ⵏⵏⵙ ⴹⴰⵕⴰⵜ ⵏ ⵓⴽⵛⵛⵓⵎ ⵏ ⵉⵙⵍⴰⵎ ⵙ ⵍⵎⵖⵔⵉⴱ, ⵢⵉⵍⵉ ⵎⴰⵢⴷ ⵉⵜⵜⵉⵏⵉⵏ ⵎⴰⵙ ⵜⵍⵍⴰ ⴹⴰⵕⴰⵜ ⵏ ⵜⵍⴰⵍⵉⵜ ⵏ ⵄⵉⵙⴰ.

ⴱⵓⵎⵣⵔⵓⵢ ⴷ ⵓⵙⵍⵎⴰⴷ ⵎⵓⵃⵎⵎⴰⴷ ⵃⵏⴷⴰⵢⵏ, ⴳ ⵓⴷⵍⵉⵙ ⵏⵏⵙ ⵜⴰⵎⴷⴷⵓⵍⵜ (ⴰⴷⵍⵉⵙ), ⵢⵓⴼⴰ ⴳ ⵓⵎⵣⵔⵓⵢ ⴽⵉⴳⴰⵏ ⵏ ⵜⵎⴰⵜⴰⵔⵉⵏ ⵉⵜⵜⵉⵏⵉⵏ ⵎⴰⵙ ⴷ ⵜⵓⵚⴽⴰ ⵏ ⵜⵎⴷⴷⵓⵍⵜ ⵜⵍⵍⴰ ⴹⴰⵕⴰⵜ ⵏ ⴰⵢⵜ ⴷⵔⵉⵙ ⴷ ⴹⴰⵕⴰⵜ ⵓⴽⵛⵛⵓⵎ ⵏ ⵉⵙⵍⴰⵎ ⵙ ⵍⵎⵖⵔⵉⴱ. ⴰⵔ ⵉⵜⵜⵉⵏⵉ ⵎⵓⵃⵎⵎⴰⴷ ⵃⵏⴷⴰⵢⵏ ⵎⴰⵙ ⴷ ⵜⴰⵎⴷⴷⵓⵍⵜ ⵚⴽⴰⵏ ⵜⵜ ⵡⵓⴷⴰⵢⵏ ⵉⵎⵖⵔⵉⴱⵉⵢⵏ ⴳ ⵓⵣⵎⵣ ⴷⴰ ⴳ ⵙⵔⵙⵏ ⵜⵉⵔⵙⴰⵍ ⵏ ⵜⵓⴳⵜ ⵏ ⵜⵖⵔⵎⵉⵏ ⵢⴰⴹⵏⵉⵏ ⵣⵓⵏ ⵜⵉⵖⵔⵎⵜ ⵏ ⴱⴰⴳⴰ ⴳ ⵜⵔⵓⴷⴰⵏⵜ ⴷ ⵜⵖⵔⵎⵉⵏ ⵢⴰⴹⵏⵉⵏ ⴳ ⵡⴰⵇⵇⴰ. ⴰⵛⴽⵓ ⵓⴷⴰⵢⵏ ⴳ ⵓⵣⵎⵣ ⴰⵏⵏ ⴼⴽⴰⵏ ⴰⴼⵓⵙ ⵉ ⵜⵙⴱⴱⴰⴱⵜ ⴷ ⵜⴷⴰⵎⵙⴰ, ⵙⵍⴰⵡⴰⵏ ⴳ ⵓⵣⵎⵣ ⵏ ⵉⴼⵉⵏⵉⵇⵏ, ⴰⵢⴰⵏⵏ ⴰ ⵅⴼ ⵥⴹⴰⵕⵏ ⵓⴷⴰⵢⵏ ⴰⴷ ⴳⵏ ⵉⵎⵙⴷⴰⴳⵏ ⵏ ⵜⵎⴷⴷⵓⵍⵜ, ⴰⵛⴽⵓ ⵓⵍⴰ ⵏⵜⵜⴰⵜ ⵜⴳⴰ ⴰⵎⵎⴰⵙ ⵉⵎⵇⵇⵓⵕⵏ ⵏ ⵜⵙⴱⴱⴰⴱⵜ ⴷ ⵜⴷⴰⵎⵙⴰ ⵏ ⵡⵓⵔⵖ ⴷ ⵉⵎⵖⵓⵣⵏ ⵉⵍⴰⵏ ⴰⵜⵉⴳ, ⵜⴳ ⵓⵍⴰ ⵢⴰⵏ ⵡⴰⵎⵎⴰⵙ ⵉⵍⵍⴰⵏ ⵅⴼ ⵓⵖⴰⵔⴰⵙ ⵉⵏⴳⵔ ⵜⵖⵔⵎⵜ ⵏ ⵉⴳⵍⵎⵓⵙⵏ ⴷ ⵓⴷⴰⵖⵓⵙⵜ.

## ⵉⵎⵖⵓⵣⵏ ⴷ ⵉⵎⵖⵉⵣⵏ

ⵉⵙⴰⴳⵓⵔⵏ ⵏ ⵓⵙⴼⵙⵉ ⵏ ⵉⵎⵖⵓⵣⵏ ⴳ ⵜⵎⴷⴷⵓⵍⵜ
ⵎⵙⴰⵙⴰⵏ ⴰⴽⴽⵯ ⵉⴷ ⴱⵓⵎⵣⵔⵓⵢ ⵎⴰⵙ ⴷ ⵉⵎⵖⵓⵣⵏ ⴰⴷ ⵉⴳⴰⵏ ⴰⵥⵓⵕ ⵏ ⵜⵎⴷⴷⵓⵍⵜ ⵏⵓⵜⵏⵉ ⴰⴷ ⵢⵓⴷⴷⵊⴰⵏ ⵜⴰⵎⴷⴷⵓⵍⵜ ⴰⴷ ⵜⵜⵢⵓⵙⵙⴰⵏ, ⵜⴰⴷⴷⵊ ⵓⵍⴰ ⵡⵉⵍⵍⵉ ⵜⵜ ⵉⵚⴽⴰⵏ ⴰⴷ ⵜⵜ ⵙⵔⵙⵏ ⴳ ⵓⴷⵖⴰⵔ ⵏⵏⴰ ⴳ ⵜⵍⵍⴰ. ⵜⴰⵎⴷⴷⵓⵍⵜ ⴳⵉⵙ ⴰⵏⴰⵙ, ⵣⵣⵏⴳ ⴷ ⵓⴷⵔⵉⵎ. ⵜⴰⵍⵄⴷⴷⴰⴷⵜ ⵜⴳⴰ ⴰⴷⵖⴰⵔ ⵏ ⵓⵎⵖⵉⵣ (ⵏⵖ ⴰⵎⵣⵖⵓⵣ) ⴰⵎⵇⵇⵕⴰⵏ ⴳ ⵜⵎⴷⴷⵓⵍⵜ, ⴰⵔ ⴷ ⵙⴳⵉⵙ ⵙⵙⵓⴼⵓⵖⵏ ⴽⵉⴳⴰⵏ ⵏ ⵉⵎⵖⵓⵣⵏ. ⵜⴻⵜⵜⵓⵙⵙⴰⵏ ⵜⵎⴷⴷⵓⵍⵜ ⵓⵍⴰ ⵙ ⵜⴰⵥⵓⵍⵜ. ⵉⵎⵖⵉⵣⵏ ⵏ ⵓⴷⵔⵉⵎ ⵓⵎⵥⵏ ⵎⵓⵏⵏ ⴰⴽⴽⵯ ⴷ ⵓⴷⵔⴰⵔ ⵏ ⵉⵄⴷⴷⴰⴷⵏ ⴷ ⵓⴷⵔⴰⵔ ⵏ ⴳⵉⵍⵉⵣ ⴷ ⵓⴷⵔⴰⵔ ⵏ ⴱⵓⵡⴷⴰⴷⵏ.

ⴳ ⵜⴰⵙⵓⵜⵉⵏ ⵜⵉⵏⴰⵎⵎⴰⵙⵉⵏ, ⵙⴰⵡⵍⵏ ⴽⵉⴳⴰⵏ ⵏ ⵉⴷ ⴱⵓⵎⵣⵔⵢ ⵅⴼ ⵜⵖⴰⵔⴰⵙⵉⵏ ⵏ ⵓⵙⵡⵓⵔⵉ ⵏ ⵓⵎⵖⵓⵣ ⴳ ⵜⵎⴷⴷⵓⵍⵜ ⵣⵓⵏ ⵍⴱⴽⵔⵉ ⴷ ⵍⵡⴰⵟⵡⴰⵟ, ⴼⴽⴰⵏ ⴰⴳⵍⴰⵎ ⵏ ⵉⵎⵖⵓⵣⵏ ⴷ ⵜⵖⴰⵔⴰⵙⵉⵏ ⵏ ⵓⵙⵡⵓⵔⵉ ⵏⵏⵙⵏ.

## ⴹⴰⵕ ⵙⵙⴽⴽⴰ

ⵓⴼⴰⵏ ⵉⵎⴰⵙⵙⴰⵏⵏ ⵏ ⵜⴰⵕⴽⵢⵓⵍⵓⵊⵉⵜ ⴳ ⵉⵙⴰⴳⵓⵔⵏ ⵏ ⵜⵎⴷⴷⵓⵍⵜ ⵉⵎⴰⵙⵙⵏ ⵏ ⵜⵎⴳⵓⵔⵉ ⵏ ⵉⴷⵔⵉⵎⵏ ⴳ ⵜⴰⵙⵓⵜⵉⵏ ⵜⵉⵏⴰⵎⵎⴰⵙⵉⵏ, ⴰⵔ ⵎⵎⴰⵍⵏⵜ ⵜⵣⵔⴰⵡⵉⵏ ⵜⵜⵓⵙⴽⴰⵔⵏⵉⵏ ⵎⴰⵙ ⴷ ⵉⵎⵕⴰⴱⵟⵏ ⴰⴷ ⴳⵉⵙ ⵉⵙⴽⵔⵏ ⴹⴰⵕ ⵙⵙⴽⴽⴰ. ⴰⵔ ⴳⵉⵙ ⵙⴳⴰⴷⴷⴰⵏ ⴰⴷⵔⵉⵎ ⵏ ⵉⵎⵕⴰⴱⵟⵏ ⴷⴰ ⵎⵉ ⴳⴰⵏ ⵙ ⵢⵉⵙⵎ "ⵍⵔⵉⴰⴹ" ⵏⵖ "ⵍⵇⵕⴰⵕⵉⵜ". ⴳⴰⵏⵜ ⵜⴰⵙⵓⵜⵉⵏ ⵜⵉⵏⴰⵎⵎⴰⵙⵉⵏ ⵜⵉⵏ ⵜⴷⴰⵎⵙⴰ ⵏ ⵡⵓⵔⵖ, ⴰⵏⴰⵙ ⴷ ⵓⴷⵔⵉⵎ, ⵎⴰⵢⴰⵏ ⴰ ⵅⴼ ⴷⴷⴰⵏ ⴰⴽⴽⵯ ⵉⴷ ⴱⵓⵜⴰⵕⴽⵢⵓⵍⵓⵊⵉⵜ ⵎⴰⵙ ⴷ ⴰⴷⵔⵉⵎ ⵏ ⵉⵎⵕⴰⴱⵟⵏ ⵉⴳⴰ ⵡⵉⵏ ⵡⵓⵔⵖ ⴷ ⵡⴰⵏⴰⵙ.

## ⵉⴳⵔⵔⴰⵎⵏ

ⴰⵙⵎⴹⵍ ⵏ ⵙⵉⴷⵉ ⵛⵏⴰⵡⵉⵍ ⵏⵖⴷ ⵙⵉⴷⵉ ⵎⵓⵃⵎⵎⴰⴷ ⵓ ⵄⴱⴷⵍⵍⴰⵀ
ⵙⴳ ⵉⵙⴰⴳⵓⵔⵏ ⵉⵍⵍⴰⵏ ⴳ ⵜⵎⴷⴷⵓⵍⵜ, ⵉⵍⵍⴰ ⵢⴰⵏ ⵓⴳⵔⵔⴰⵎ ⵙⵓⵍ ⵉⴱⴷⴷⵏ ⴰⵔ ⴰⵙⵙ ⴰⴷ, ⴰⴷ ⵜ ⵉⴳⴰⵏ ⴷ ⵓⴳⵔⵔⴰⵎ ⵉⵍⴰⵏ ⵙⵉⵏ ⵉⵙⵎⴰⵡⵏ. ⵉⵍⵍⴰ ⵎ'ⴰⴷ ⵉⵜⵜⵉⵏⵉⵏ ⵎⴰⵙ ⵉⴳⴰ ⴰⵙⵎⵍ ⵏ ⵢⴰⵏ ⵓⴳⵔⵔⴰⵎ ⵓⴷⴰⵢ ⵉⵙⵎ ⵏⵏⵙ ⵚⴰⵎⵡⵉⵍ ⵛⵏⴰⵡⵉⵍ ⴰⵔ ⴰⵙ ⵜⵜⵉⵏⵉⵏ ⴰⵢⵜ ⵜⵓⵣⵓⵏⵉⵏ ⵙⵉⴷⵉ ⵛⵏⴰⵡⵉⵍ, ⵢⵉⵍⵉ ⵎ'ⴰⴷ ⵉⵜⵜⵉⵏⵉⵏ ⵎⴰⵙ ⵉⴳⴰ ⴰⵙⵎⴹⵍ ⵏ ⵙⵉⴷⵉ ⵎⵓⵃⵎⵎⴰⴷ ⵓ ⵄⴱⴷⵍⵍⴰⵀ. ⴰⴳⵔⵔⴰⵎ ⴳⵉⵙ ⵍⵇⴱⴱⵜ ⵉⵜⵜⵓⴱⵏⴰⵏ ⵙ ⵓⵥⵕⵓ ⴷ ⵡⴰⴽⴰⵍ, ⵢⵉⵍⵉ ⴳ ⵡⴰⵎⵎⴰⵙ ⵏⵏⵙ ⵓⵙⵎⴹⵍ ⵉⵖⵣⵣⵉⴼⵏ, ⵉⵍⴽⵎ ⴳ ⵜⵖⵣⵉ ⵏⵏⵙ 6 ⵉⵎⵉⵜⵔⵓⵜⵏ. ⴰⵔ ⵓⴽⴰⵏ ⵙⵓⵍ ⵙⴽⴰⵔⵏ ⵉⵎⵣⴷⴰⵖⵏ ⵏ ⵜⵓⵣⵓⵏⵉⵏ ⵍⵎⵄⵕⵓⴼ ⴳ ⵓⴳⵔⵔⴰⵎ ⴰⴷ ⴰⵔ ⴰⵙⵙ ⴰ, ⵉⵍⵉⵏ ⴷⴰⵔⵙⵏ ⵜⵓⴳⵜ ⵏ ⵜⴰⵖⴰⵍⵉⵏ ⵅⴼ ⵓⴳⵔⵔⴰⵎ ⵣⵓⵏ ⴰⵙⵓⵊⵊⵉ.

## ⴰⵔⴷⴰⵍ

ⴰⵙⵎⴹⵍ ⵏ ⵙⵉⴷⵉ ⵄⵍⵉ ⵓ ⵢⵓⵏⵙ
ⵜⴰⵍⵍⴰⵙⵜ ⴰⴽⴽⵯ ⵉⵜⵜⵓⵙⵙⴰⵏⵏ ⵅⴼ ⵓⵔⴷⴰⵍ ⵏ ⵜⵎⴷⴷⵓⵍⵜ, ⵜⴳⴰ ⵜⵜ ⵜⴰⵍⵍⴰⵙⵜ ⵏ ⵓⵎⴰⵡⴰⵢ ⴰⵎⴰⵔⵉⵏⵉⵢ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ, ⵜⴰⵍⵍⴰⵙⵜ ⴰⴷ ⵉⴳⴰⵏ ⵜⴰⵅⵏⴷⴰⵍⵍⴰⵙⵜ ⴰⵛⴽⵓ ⵓⵔ ⵜⵙⴰⵡⵉⵍ ⵅⴼ ⵜⵎⵏⵜⴰⵍ ⵉⵡⴷⴷⵊⴰⵏ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ ⴰⴷ ⵉⵔⴷⵍ ⵜⵉⵖⵔⵎⵜ ⵏ ⵜⵎⴷⴷⵓⵍⵜ.

ⵜⴰⵍⵍⴰⵙⵜ ⵜⴰⵎⵉⵡⴰⵏⵜ ⵏ ⵓⵔⴷⴰⵍ ⵏ ⵜⵎⴰⵣⵉⵔⵜ:

>
> ⵜⴰⵍⵍⴰⵙⵜ ⴰⴷ ⴰⵔ ⵜⵙⴰⵡⵡⴰⵍ ⵅⴼ ⵢⴰⵏ ⵓⵔⴳⴰⵣ ⵙⴳ ⵉⵎⵣⴷⴰⵖⵏ ⵏ ⵜⵎⴷⵓⵍⵜ, ⵉⴳⴰ ⵢⴰⵏ ⵓⵔⴳⴰⵣ ⵉⵄⴷⵍⵏ ⵉⵙⵎ ⴰⵙ ⵙⵉⴷⵉ ⵄⵍⵉ ⵓ ⵢⵓⵏⵙ, ⵉⵍⵍⴰ ⵓⵙⵎⴹⵍ ⵏⵏⵙ ⴳ ⵜⵎⴰⵣⵉⵔⵜ ⵏ ⵓⵏⴰⵎⵎⵔ ⵉⵖⵛⵛⴰⵏ ⴳ ⵜⴰⵏⴰⵔⴰ ⵏ ⵜⴰⵀⴰⵍⴰ ⴳ ⵜⵎⴰⵣⵉⵔⵜ ⵏ ⵙⵓⵙ, ⴰⵙⵙ ⴰⴷ ⵉⴳⴰ ⵙⵉⴷⵉ ⵄⵍⵉ ⵓ ⵢⵓⵏⵙ ⴰⴳⵔⵔⴰⵎ ⴳ ⵜⵎⴰⵣⵉⵔⵜ ⴷⴰ ⴳ ⵉⵜⵜⵓⵎⴹⴰⵍ, ⵜⴰⵍⵍⴰⵙⵜ ⴰⵔ ⵜⴻⵜⵜⵉⵏⵉ ⵎⴰⵙ ⴷ ⵙⵉⴷⵉ ⵄⵍⵉ ⵓ ⵢⵓⵏⵙ ⴷⴰⵔⵙ 7 ⵏ ⵜⵔⴱⴰⵜⵉⵏ, ⴰⵔ ⵜⵏⵜ ⵙⵙⵍⴽⴰⵡⵏ ⴰⵢⵜ ⵜⵎⴰⵣⵉⵔⵜ ⴰⵛⴽⵓ ⴳⴰⵏⵜ ⵖⴰⵙ ⵜⵉⵡⵜⵎⵉⵏ, ⵙⵉⴷⵉ ⵄⵍⵉ ⵓ ⵢⵓⵏⵙ ⴷⴰⵔⵙ ⵢⴰⵜ ⵜⴰⵖⵓⵍⵜ ⴰⵔ ⵜⵜ ⵉⴽⴽⵔⵣ ⴳ ⵜⵓⵣⵓⵏⵉⵏ ⴰⵔ ⴳⵉⵙ ⵉⵜⵜⴳⵢⵢⴰⴽ, ⵢⴰⵏ ⵡⴰⵙⵙ ⵢⴰⵜ ⵙⴳ ⵜⵡⵜⵎⵉⵏ ⵜⴼⴽⴰⵢⴰⵙ ⵉⵎⵎⴰⵙ ⵉⵎⴽⵍⵉ ⴰⴷ ⵜⴰⵡⵉ ⵉ ⴱⴰⴱⴰⵙ ⴳ ⵉⴳⵔⴰⵏ (ⴳ ⵜⴰⵖⵓⵍⵜ ⵏⵙ), ⵎⵎⴰⴳⴳⴰⵔⵏ ⵜⵜ ⵉⵔⴱⴰⵏ ⵏ ⵓⵙⵓⵏ ⴳ ⵓⵖⴰⵔⴰⵙ ⴽⴽⵙⵏ ⴰⵙ ⵉⵎⴽⵍⵉ ⵙⵙⵍⴽⵓⵏ ⵜⵜ, ⵜⴰⴹⵓ ⵙ ⵜⴰⴷⴷⴰⵔⵜ ⵏⵙ, ⵜⴼⴽ ⴰⵙⵏⴷ ⴷⴰⵖ ⵉⵎⵎⵉⵙ ⵉⵎⴽⵍⵉ ⵢⴰⴹⵏ ⴽⴽⵙⵏ ⴰⵙ ⵜ ⴷⴰⵖ ⵉⵛⵉⵔⵔⴰⵏ ⵏ ⵓⵙⵓⵏ ⴳ ⵓⴱⵔⵉⴷ, ⴰⵔ ⵜⵉⵙ 7 ⵏ ⵜⵉⴽⴽⴰⵍ, ⵜⴼⴽ ⴰⵙ ⴷ ⵉⵎⵎⴰⵙ ⵉⵎⴽⵍⵉ ⵜⴳⴰⵙ ⴷ ⵉⵍⴰⵎⵎⵏ ⴳ ⵓⴼⵍⵍⴰ ⵉ ⵉⵎⴽⵍⵉ ⴰⴼⴰⴷ ⴰⴷ ⵓⵔ ⴰⵙ ⵜ ⴽⴽⵙⵏ ⵉⵛⵉⵔⵔⴰⵏ ⵏ ⵓⵙⵓⵏ. ⴰⵍⵍⵉⴳ ⵏⵏ ⵜⵍⴽⵎ ⴱⴰⴱⴰⵙ ⴳ ⵉⴳⵔⴰⵏ, ⵉⵣⵣⴼ ⵉⵎⴽⵍⵉ ⵢⴰⴼⵏⵏ ⵉⵍⴰⵎⵎⵏ ⴳ ⵉⴳⴳⵉ ⵏ ⵓⵖⵔⵓⵎ ⵉⵍⵎⴰ ⵢⵉⵏⵉ ⴰⵙ:
>
>
>
>
>
> |  |  |  |
> | --- | --- | --- |
> |     | ⴰⵍⵍⴰⵀ ⴰ ⵉⵍⵍⵉ ⵎⵔⵉⵎ ⵉⵙ ⴳⵉⵖ ⵍⴽⵍⴱ.
>  |     |
>
>
>
> ⵜⵔⴰⵔ ⴼⵍⵍⴰⵙ ⵉⵍⵍⵉⵙ, ⵜⵉⵏⵉ ⴰⵙ:
>
>
>
>
>
> |  |  |  |
> | --- | --- | --- |
> |     | ⵍⴽⵍⴱ ⵓ ⵍⴽⵍⴱ ⴰⵢⴳⴰ ⵡⴰⵔ ⴰⵢⵜⵎⴰⵙ. ⴰⵜⵉ ⵜⵉⵙⵙ ⵙⴰⵜ ⵜⵡⴰⵍ ⴰⴷ ⵉⵢⵉ ⵔⵓⵔⵏ ⴰⵢⵜ ⵜⵎⴷⵓⵍⵜ ⵏ ⵡⴰⵇⵇⴰ ⵜⴰⴽⴰⵜ.
>  |     |
>
>
>
>
>
> |  |  |  |
> | --- | --- | --- |
> |     | ⵉⵙ ⵉⴳⴳⵓⵍⵍ ⵜⴰⴳⴰⵍⵍⵉⵜ ⵏ ⵓⵄⵢⵢⴰⵍ ⴰⵃⵃⵕⴰⵎ. ⵓⵔ ⵉⵜⵜⴰⴽⵯⵉ ⴷ ⵜⵎⴳⴳⵕⵜⵜ ⵏⵏⵙ ⴰⵎⵔ ⵜ ⵉ ⵢⴰⵏ ⵉⵙⵙⵏⵏ. ⵉⵙ ⵉⵍⵍⴰ ⵍⵃⴰⵇⵇ ⵍⴱⴰⴹⵍ ⵖⵍⵉⵏ ⴼ ⵡⴰⵔⵔⴰⵡ ⵏⵏⵙ. ⵎⵃⵏⵏⴷ ⵓ ⵄⵍⵉ ⵏⵜⵜⴰⵏ ⵉⵚⵃⴰ ⵉⵙ ⵏⵉⵜ ⵉⴼⴼⵓⵖ. ⵓⵔ ⴰⴽⴽⵯ ⵉⵙⵙⵏ ⴰⵖⴰⵔⴰⵙ ⵉⴼⵔⴰⵏ ⴰ ⵎⵓ ⵙⵏⴰⵍ
>  |     |
>
>
>
> ⵉⵍⴽⵎⵏⵏ ⵙⵉⴷⵉ ⵄⵍⵉ ⵓ ⵢⵓⵏⵙ ⴷⴰⵔ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ, ⵢⴰⴼ ⵜ ⵏⵏ ⴷⴰⵔⵙ ⵙⵙⵉⴱⵄ, ⵉⵍⵓⵍ ⴷ ⴷⴰⵔⵙ ⴽⵔⴰ ⵏ ⵓⵔⴱⴰ, ⵉⵙⴽⵔⴰⵙ ⵜⴰⴼⵓⴳⵍⴰ ⵏ ⵜⵍⴰⵍⵉⵜ. ⵉⵙⴰⵡⵍ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ ⵉ ⵜⵡⴰⵢⵢⴰ ⵏⵏⵙ, ⵉⵏⵏⴰ ⴰⵙ: ⵉⵙ ⴽⵓⵍⵍⵓ ⵛⵛⴰⵏ ⵎⴷⴷⵏ, ⵜⴰⴳⴳⵯ ⴷ ⵜⵡⴰⵢⵢⴰ, ⵜⵏⵏⴰ ⴰⵙ:
>
>
>
>
>
> |  |  |  |
> | --- | --- | --- |
> |     | ⵛⵛⴰⵏ ⴰⴽⴽⵯ ⵎⴷⴷⵏ ⴰⵎⵔ ⵢⴰⵏ ⵍⵅⵍⵇ. ⵜⵓⵎⴰⵔ ⵏ ⴰⵢⵜ ⵜⵎⴷⵓⵍⵜ ⴰ ⴼⵍⵍⴰⵙ ⵉⵍⵍⴰⵏ ⵉⴳⵏ ⵜⴰⴽⵙⴰⵔⵜ ⵎⵍⴰ ⴷ ⵍⵖⵢⴰⵕ ⵉⵍⵍⴰ ⴼⵍⵍⴰⵙ
>  |     |
>
>
>
> ⵉⴼⴼⵓⵖ ⴷ ⵓⵎⵏⵚⴰⴳ ⵉⵍⴽⵎ ⴷ ⵄⵍⵉ ⵓ ⵢⵓⵏⵙ ⵉⵏⵏⴰ ⴰⵙ:
>
>
>
>
>
> |  |  |  |
> | --- | --- | --- |
> |     | ⵏⴽⵔ ⴰ ⴰⵖⵔⵉⴱ ⴰⴷ ⵜⵛⵛⵜ ⵜⵉⵔⵎⵜ ⵏⵏⵓⵏ. ⴰⵢⵍⵍⵉ ⵉⴳⴰⵏ ⵍⵖⵕⴹ ⵏⵏⴽ ⵔⵉⵖ ⴰⴷ ⵜⵏ ⴽⵎⵎⵍⴰⵖ.
>  |     |
>
>
>
> ⵉⵙⴰⵡⵍ ⴷⴰⵖ ⵙⵉⴷⵉ ⵄⵍⵉ ⵓ ⵢⵓⵏⵙ:
>
>
>
>
>
> |  |  |  |
> | --- | --- | --- |
> |     | ⵉⴳⴳⴰⵍⵍⴰⵙ ⴷⴰⵖ ⵜⴰⴳⴰⵍⵍⵉⵜ ⵏ ⵓⵄⵢⵢⴰⵍ ⴰⵃⵃⵕⴰⵎ. ⵓⵔ ⵉⵜⵜⴰⴽⵯⵉ ⴷ ⵜⵎⴳⴳⵕⴹⵜ ⵉⵏⵓ ⴰⵎⵔ ⵉⵖ ⵙⵙⵏⵖ. ⵉⵙ ⵉⵍⵍⴰ ⵍⵃⴰⵇⵇ, ⵍⴱⴰⴹⵍ ⵖⵍⵉⵏ ⴼ ⵡⴰⵔⵔⴰⵡ ⵏⵏⵖ.
>  |     |
>
>
>
> ⵢⴰⵍⵙ ⵓⵎⵏⵚⴰⴳ ⵉⵙⴰⵡⵍ ⵉ ⵙⵉⴷⵉ ⵄⵍⵉ ⵓ ⵢⵓⵏⵙ:
>
>
>
>
>
> |  |  |  |
> | --- | --- | --- |
> |     | ⵣⴰⵢⴷ ⴰⵔ ⴰⵙⴳⴳⵯⴰⵙ ⵏ ⵡⴰⴹⴰⵏ ⴳ ⵏⵏ ⵍⵄⵍⴰⵎ ⵉ ⵜⴳⵎⵎⵉ ⵏⵏⴽ
>  |     |
>
>
>
> ⵉⵙⴰⵡⵍ ⵙⵉⴷⵉ ⵄⵍⵉ ⵓ ⵢⵓⵏⵙ:
>
>
>
>
>
> |  |  |  |
> | --- | --- | --- |
> |     | ⴽⵉⴳⴰⵏ ⴷ ⵍⵎⵉⵄⴰⴷ ⵉⵅⵛⵏⵏ ⵉⵖ ⵜⵏ ⵉⵏⵏⴰ ⵢⴰⵏ. ⵏⴳⵔⴰⵙ ⴷ ⵓⵏⵚⵃⴰⴱ ⵏⵏⵙ ⴰⵛⴽⵓ ⵜⵍⵍⴰ ⵍⵎⵓⵜ. ⵓⵔ ⵉⵇⵇⵉⵍ ⵢⴰⵏ ⵉⵣⴷⵉⵏ ⵙ ⵢⴰⵏ ⴰ ⵉⵜⵜⵎⴰⵟⴰⵍ
>  |     |
>
>
>
> ⵉⵙⴰⵡⵍ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ:
>
>
>
>
>
> |  |  |  |
> | --- | --- | --- |
> |     | ⵣⴰⵢⴷ ⵍⵎⵉⵄⴰⴷ ⵏ ⵡⴰⵢⵢⵓⵔ ⵡⵡⴰⴹⴰⵏ ⵀⴰⵢⵢⵉ ⵍⴽⵎⵅ ⴽⵯⵏ ⵉⵏⵏ.
>  |     |
>
>
>
> ⵉⵙⴰⵡⵍ ⵙⵉⴷⵉ ⵄⵍⵉ ⵓ ⵢⵓⵏⵙ:
>
>
>
>
>
> |  |  |  |
> | --- | --- | --- |
> |     | ⵉⴳⴳⵓⵜ ⴰⵖ ⵡⴰⵢⵢⵓⵔ ⵙⴽⵔⴰⵜⴰⵖ ⵍⵎⵉⵄⴰⴷ ⵏ ⵉⵎⴰⵍⴰⵙⵙ.
>  |     |
>
>
>
> ⵉⵙⴰⵡⵍ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ:
>
>
>
>
>
> |  |  |  |
> | --- | --- | --- |
> |     | ⴰ ⵉⵚⵃⴰⵏ ⵍⵎⵉⵄⴰⴷ ⵏ ⵉⵎⴰⵍⴰⵙⵙ ⵍⵃⴷⴷ ⵍⴽⵎⵖ ⴽⵯⵏ ⵉⵏⵏ.
>  |     |
>
>
>
> ⵉⴱⵔⵔⵃ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ ⴳ ⵜⵎⴰⵣⵉⵔⵜ ⵏⵙ:
>
>
>
>
>
> |  |  |  |
> | --- | --- | --- |
> |     | ⵉⵃⴷⴷⴰⴷⵏ ⵏ ⵍⴰⵊⴷⵉⴷ ⵉⵡⴰ ⵜⵜⵃⴷⴷⴰⴷⴰⵜ. ⵉⴷⴱⴱⴰⵖⵏ ⵏ ⵍⴰⵊⴷⵉⴷ ⵉⵡⴰ ⵜⵜⵚⵎⵎⴰⵕⴰⵜ.
>  |     |
>
>
>
> ⵍⵍⵉⵖ ⵉⵣⵔⵉ ⵉⵎⴰⵍⴰⵙⵙ ⵢⵉⵍⵉ ⴷⴰⵖ ⵓⵃⵡⴰⵛ ⴳ ⵜⵎⴷⴷⵓⵍⵜ, ⵉⵍⴽⵎ ⵓⴽⴰⴱⴰⵕ ⵏ ⵄⵍⵉ ⴰⵎⵏⵚⴰⴳ ⵙ ⵜⵎⴷⴷⵓⵍⵜ, ⵉⵍⵉⵏⵜ ⵜⵔⴱⴰⵜⵉⵏ ⵏ ⵙⵉⴷⵉ ⵄⵍⵉ ⵓ ⵢⵓⵏⵙ ⴳ ⵓⵃⵡⴰⵛ, ⴰⴽⵣⵏⵜ ⵙⵉⵏ ⵎⴷⴷⵏ ⵙⴳ ⵓⴽⴰⴱⴰⵕ ⵏ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ, ⵜⵙⴰⵡⵍ ⵢⴰⵜ ⴳⵉⵜⵙⵏⵜ:
>
>
>
>
>
> |  |  |  |
> | --- | --- | --- |
> |     | ⴰⵍⵍⴰⵀ ⴰ ⴱⴰⴱⴰ. ⴰⴹⵓ ⵏ ⵍⵍⵊⵓⵎⴰⵜ ⴰⵢⴰⴷ. ⵉⵢⵢⵙⴰⵏ ⵎⵃⴰⴷⴰⵏ. ⴰⵖ ⵉⴼⴰⵙⵙⵏ ⵉ ⵉⵔⴳⴰⵣⵏ. ⴽⵛⵎⵏ ⴷ ⵜⴰⵙⵓⴽⵉⵏ. ⴰ ⵀⴰⵏⵏ ⵉⵖⵥⴰⵏ ⵓⵎⴰⵀⴰⵍ. ⵉⵙⵙⵏ ⵎⴰ ⵙ ⵏⵏⵉⵖ. ⴰ ⴳⵔ ⵜⴰⴽⵯⵥⵉⵏ ⴷ ⵢⵉⴹ, ⵓⵛⵛⵏ ⴰ ⵔⴰⴷ ⵜⵏⵜ ⵉⵄⵎⵎⵕ
>  |     |
>
>
>
> ⵜⵉⴳⵉⵔⴰ:
>
>
>
>
>
> |  |  |  |
> | --- | --- | --- |
> |     | ⴰ ⵀⴰⵜ ⵎⵃⵏⵏⴷ ⵓ ⵄⵍⵉ ⴰⵎⵏⵚⴰⴳ ⵉⵚⵃⴰ ⵉⵙ ⵏⵉⵜ ⵉⴼⴼⵓⵖ. ⵢⴰⵏ ⵡⴰⵙⵙ ⵉⴼⴼⵓⴷ ⵍⵃⴰⵍ ⵓⵔ ⵙⵓⵍ ⵉⵇⵇⴰⵎⴰ ⵢⴰⵜ.
>  |     |
>
>
>
>

ⴰⵔ ⵙⴰⵡⴰⵍⵏ ⵉⴷⵍⵉⵙⵏ ⵏ ⵓⵎⵣⵔⵓⵢ ⵅⴼ ⵙⵏⴰⵜ ⵜⵉⴽⴽⴰⵍ ⵏ ⵓⵔⴷⴰⵍ, ⴰⵔⴷⴰⵍ ⴳ ⵓⵣⵎⵣ ⵏ ⴰⵢⵜ ⴷⵔⵉⵙ, ⴷ ⵓⵔⴷⴰⵍ ⵢⴰⴹⵏ ⴳ ⵓⵣⵎⵣ ⵏ ⵉⵎⴰⵔⵉⵏⵏ. ⵜⴰⵍⵍⴰⵙⵜ ⵜⴰⵎⴰⵣⵉⵖⵜ ⴰⵔ ⵜⵙⴰⵡⴰⵍ ⵅⴼ ⵓⵔⴷⴰⵍ ⵡⵉⵙⵙ ⵙⵉⵏ ⵏⵏⴰ ⵉⵙⴽⵔ ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⴷⴰ ⴷ ⵉⴽⴽⴰⵏ ⵟⴰⵢⵜ ⵕⵅⴰ.

ⴱⵓⵎⵣⵔⵓⵢ ⵎⵓⵃⵎⵎⴰⴷ ⵃⵏⴷⴰⵢⵏ, ⴳ ⵓⴷⵍⵉⵙ ⵏⵙ *ⵜⴰⵎⴷⴷⵓⵍⵜ, ⵜⵉⴳⵉⵔⴰ ⵏ ⵜⵖⵔⵎⴰ ⵜⴰⵎⵖⵔⵉⴱⵉⵜ-ⵜⴰⵜⴰⵔⴳⵉⵜ*, ⴷⴰⵔⵙ ⵜⴰⵏⵏⴰⵢⵜ ⵢⴰⴹⵏ: ⴰⵔⴷⴰⵍ ⵏ ⵜⵎⴷⴷⵓⵍⵜ ⴷⴰⵔⵙ ⴽⵉⴳⴰⵏ ⵏ ⵜⵎⵏⵜⴰⵍ, ⵜⴰⵎⵣⵡⴰⵔⵓⵜ, ⵉⴳⴰ ⵜⵜ ⵉⵎⵏⵖⵉ ⵉⵏⴳⵔ ⵜⴰⵙⵎⵓⵏⵉ ⵏ ⵜⵃⴳⴳⵯⴰⵜ ⴷ ⵜⴰⵙⵎⵓⵏⵉ ⵏ ⵜⴳⵉⵣⵓⵍⵜ ⴳ ⵜⴰⵙⵓⵜ ⵜⵉⵙ 14 ⵏ ⵜⵍⴰⵍⵉⵜ, ⵣⵓⵏ ⴷ ⵜⵉⵖⵔⵎⵜ ⵏ ⵉⴳⵍⵉ ⴳ ⵜⴰⵎⴰ ⵏ ⵜⵔⵓⴷⴰⵏⵜ, ⴷⴰ ⵅⴼ ⵉⴽⴽⴰ ⵓⵔⴷⴰⵍ ⵓⵍⴰ ⵏⵜⵜⴰⵜ ⴳ ⵉⵎⵏⵖⴰⵏ ⵏ ⵜⵃⴳⴳⵯⴰⵜ ⴷ ⵜⴳⵉⵣⵓⵍⵜ. ⵜⴰⵎⵏⵜⵉⵍⵜ ⵜⵉⵙ ⵙⵏⴰⵜ ⵉⴳⴰ ⵜⵜ ⵎⴰⵙ ⴷ ⵜⴰⵙⵓⵜ ⵜⵉⵙ 14 ⵜⴳⴰ ⵜⴰⵙⵓⵜ ⵏ ⵓⵔⴳⴳⵉⴳ ⴷ ⵜⵎⴰⵖⵜ ⴳ ⵙⵓⵙ.

## ⵜⴰⵎⴷⵢⴰⵣⵜ ⵏ ⵓⵔⴷⴰⵍ

ⵜⴰⵍⵍⴰⵙⵏ ⵏ ⵓⵔⴷⴰⵍ ⵏ ⵜⵎⴷⴷⵓⵍⵜ ⵏ ⵡⴰⵇⵇⴰ ⵙ ⵓⵖⴰⵏⵉⴱ ⵏ ⵎⴰⵙⵙ ⵓⵎⵔⵣⵓ ⵎⵓⵃⵎⵎⴰⴷ ⴷⴰⵡⵓⴷ ⵓ ⴱⵕⵉⴽ

ⴰⵅⵅⵓ ⴰ ⵣⵣⵎⴰⵏ ⵏ ⵜⵎⴷⴷⵓⵍⵜ ⵡⵡⴰⵇⵇⴰ ⵏⵏⴰⵏⴰⵖ

ⵉⵍⵍⴰ ⴳⵉⵙ ⵢⴰⵏ ⵓⵔⴳⴰⵣ ⵎⵙⴽⵉⵏ ⵉⵟⵟⴰⴼ ⵍⵎⴰⵍ

ⴰⵔⵔⴰⵡ ⵏⵙ ⴰⵎ ⴷⵓⵏ ⵜⴰⵎⵜ ⵜⵄⵢⵢⴰⵍⵉⵏ

ⵉⴳⴰ ⵍⵎⵓⵃⴳⵉⵕ ⵓⵔ ⵉⵥⴹⴰⵕ ⴰ ⵉⵔⴰⵔ ⴰⵡⴰⵍ ⵉ ⵢⴰⵏ

ⴰ ⵢⴰⵏ ⵓⵔⵜⵉ ⵏ ⵍⵊⴷⵉⴷ ⵉⵄⵍⴰⵏ ⴰⵅ ⴰⴽⴽⵯ ⵍⵍⴰⵏ

ⵉⵍⵍⴰ ⴳⵉⵙ ⴱⵉⵟⵟⵓⴱ ⵉⵎⵎⵉⵎⵏ ⵓⵍⴰ ⵕⵕⵎⵎⴰⵏ

ⵉⵍⵍⴰ ⴳⵉⵙ ⴱⵓⵙⴽⵔⵉ ⵎⵎⵉⵎⵏ ⵔⵡⴰⵏⵙ ⵙⵙⴽⴽⴰⵕ

ⴱⵓⴼⴳⴳⵓⵙ ⴷ ⵍⵊⵉⵀⵍ ⴳⴰⵏ ⵢⴰⵏ ⵍⵍⵉⵖ ⵎⵎⵉⵎⵏ

ⵛⵔⴽⵏ ⵜⵉⴹⴼⵉ ⵉⵍⵉ ⴳⵉⵙⵏ ⴰⵍⴼ ⵏ ⵓⵙⴰⴼⴰⵔ

ⵓⵔ ⵉⵍⵍⵉ ⴰ ⴱⵍⴰ ⴰⵃⵡⴰⵛ ⵉⵏⵏⴰ ⵏⴽⴽⴰ

ⴰⵃⵡⴰⵛ ⵎⵏ ⵍⵍⵉⵅ ⵜⵍⴰⴼ ⵡⴰⴼⴰ ⴰⵔ ⴽⵉⵅ ⵜⵕⵓⵃ

ⴰ ⵍⵍⴰⵀ ⴰ ⵎⵔⵉⵎ ⴰ ⵉⵍⵍⵉ ⴰⵡⵉⴷ ⵜⵉⵔⵎⵜ ⵏⵅ

ⴽⴽⵙⵏⴰⵙ ⴰⵢⵜ ⵜⵎⴷⴷⵓⵍⵜ ⵏ ⵡⴰⵇⵇⴰ ⵜⵉⵔⵎⵜ

ⴱⴰⴱⴰ ⵃⵏⵏⴰ ⴷ ⵉⵏⵏⴰ ⵃⵏⵏⴰ

ⵙⴰ ⵏ ⵜⵡⴰⵍ ⴰ ⵉⵎⵎⵉ ⴰⴷ ⵉⵢⵢ ⵔⵓⵔⵏ ⴰⵢⵜ ⵜⵎⴷⴷⵓⵍⵜ ⵏ ⵡⴰⵇⵇⴰ ⵜⴰⴽⴰⵜ

ⵜⵉⵙⵙ ⵜⴰⵎⵜ ⵜⴰⵡⵉⵜ ⵉ ⴱⴰⴱⴰⵙ ⵃ ⴰⵎⵎⴰⵙ ⵏ ⵉⵍⴰⵎⵎⵏ

ⵏⴽⵔⴷ ⴰⵡⵉⵏ ⴰ ⴱⴰⴱⴰ ⴰⵙⵢⴰⵜ ⵜⵉⵔⵎⵜ ⵏⵏⵓⵏ

ⴰ ⵍⵍⴰⵀ ⵓⴽⴱⴰⵕ ⴰ ⵎⵔⵉⵎ ⴰ ⵉⵍⵍⵉ

ⵉⵙ ⵏⴳⴰ ⴰⵢⵢⴷⵉ ⴰⴷ ⵛⵜⵜⴰⵖ ⵉⵍⴰⵎⵎⵏ

ⴰⵢⵢⴷⵉ ⴷ ⵉⵡⵉⵙ ⵏ ⵓⵢⵢⴷⵉ ⴰ ⴱⴰⴱⴰ ⴰⵢⴳⴰ

ⵡⴰⵍⵍⵉ ⵓⵔ ⵉⵟⵟⴰⴼⵏ ⴰⵢⵜⵎⴰⵙ

ⴷ ⵉⴳⴳⵯⵓⵍⵍⴰ ⴰ ⵉⵖⴰⵎⴰ ⵎⵙⴽⵉⵏ

ⵙ ⵍⵃⵃⵕⴰⵎ ⴷ ⵡⴰⵍⴼ ⵏ ⵓⵄⵢⵢⴰⵍ ⵢⴰⵎⵉⵏ

ⴰⵔ ⴷ ⴳⵅ ⵡⴰⵛⵛ ⵉ ⵜⵎⴷⴷⵓⵍⵜ ⵏ ⵡⴰⵇⵇⴰ ⴰ ⵜⵏⵜ ⵅⵍⵓⵖ

ⵉⴳⴳⵯⵓⵍⵍⴰⵙ ⵓⵔ ⵉ ⵜⵜⴰⴽⵉ ⵜⵉⵔⵎⵜ ⴰ ⵖⴰⵔ ⴰⵔⵉⴳ ⵙⵙⵏⵅ

ⵉⵙ ⵉⵜⵜⴰⵡⵇⵇⴱⴰⵍ ⵍⴱⴰⵟⵍ ⵖⵍⵉⵏ ⴼ ⵡⴰⵔⵔⴰⵡ ⵏⵅ

ⵏⴽⵔ ⴰ ⴱⴰⴱⴰ ⴰⵡⵢⴰⵜ ⵜⵉⵖⵔⵙⵉ ⵏⵏⵓⵏ

ⵉ ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⴰ ⵢⵅⴰⵚⵎ ⴼ ⵡⴰⵔⵔⴰⵡ ⵏⴽ

ⵢⴰⵙⵉ ⵍⴽⵙⵓⵜ ⵏⵙ ⵉⵎⵓⵏ ⴷ ⵓⵖⴰⵔⴰⵙ

ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⵉⵚⵃⴰ ⵉⵙ ⵜⵉⵏⵏ ⵍⴽⵎⵏ

ⵢⴰⴼⵜⵏⵉⵏⵏ ⵏⵉⵜ ⵉⴳⵔⴰⴷ ⴷⴰⵔⵙ ⵉⵎⵉⴽⴽ ⵏ ⵡⴰⵔⵔⴰⵡ

ⵉⵙⵍⵍⴰ ⵉⴽ (ⵉ ⴽⵢⵢⵉⵏ) ⵉⴱⵉⴷⴷ ⴷ ⴽⵓ ⵢⴰⵏ ⵉⵃⴰⴹⵕⵏ

ⴰⴳⴳⵉⵏⵏ ⴰ ⴷⴷⴰ ⵎⵙⵄⵓⴷⴰ ⵉⵙ ⴽⵓⵍⵍⵓ ⵎⵎⵏⵙⴰⵏ ⵎⵉⴷⴷⵏ

ⴰⴷ ⵓⵔ ⵉⴳⴳⵔⵓ ⴽⵔⴰ ⵓⵔⵜⴰ ⴰⵡⴽⴽ ⵉⵛⵛⵉ

ⵎⵎⵏⵙⴰⵏ ⴽⵓⵍⵍⵓ ⴰ ⴱⵍⴰ ⵢⴰⵏ ⵍⵅⵍⵇ

ⵉⵙⴳⵓⵏ ⵖⵉⴷⴷ ⵜⴰⴽⵛⵛⴰⵔⵜ ⵓⴷⵎ ⵏ ⵍⵖⵢⴰⵔ ⵢⵍⵍⴰ ⴼⵍⵍⴰⵙ

ⴰⵎⵊⵊⵓⵟ ⵓⵔ ⵜ ⵉⴳⵉ ⵓ ⵕⵕⵅⴰ ⵓⵔ ⵜ ⵉⵡⴰⵍⴰ

ⵢⴰⴽⵉⴷ ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⵉⵙⴰⵡⵍ ⵉⵏⵏⴰⵢⴰⵙ

ⵏⴽⵔⴷ ⴰ ⵢⵓⵏ ⵓⵖⵔⵉⴱ ⴰ ⵜⵛⵛⵜ ⵜⵉⵔⵎⵜ ⵏⴽ

ⵓⵍⵍⴰⵀ ⵓⵔ ⵉⵢⵢⵉ ⵜⵜⴽⴽⴰ ⵜⵉⵔⵎⵜ ⴰⵔ ⴽⵉⵅ ⵙⵙⵏⵅ

ⵉⵙ ⵉⵜⵜⵢⵓⵇⵇⴱⴰⵍ ⵍⴱⴰⵟⵍ ⵍⵍⵉ ⵉⵍⵍⴰⵏ ⴼ ⵡⴰⵔⵔⴰⵡ ⵏⵅ

ⵣⴰⵢⴷ ⴰⵔ ⵍⵎⵉⵄⴰⴷ ⵏ ⵉⵎⴰⵍ ⵍⴽⵎⵅⴽⵏⵉⵏⵏ

ⴽⵉⴳⴰⵏ ⴷ ⵍⵎⵉⵄⴰⴷ ⵉⵅⵛⵏⵏ ⵉⵅ ⵜⵏ ⵉⵏⵏⴰ ⵢⴰⵏ

ⵏⴳⵔⴰⵙ ⴷ ⵓⵏⵚⵃⴰⴱ ⵏⵙ ⴰⵛⴽⵓ ⵜⵍⵍⴰ ⵍⵎⵓⵜ

ⵓⵔ ⵉⵇⵇⵉⵍ ⵢⴰⵏ ⵉⵣⴷⵉⵏ ⵙ ⵢⴰⵏ ⴰ ⵢⵟⵟⵎⴰⵟⴰⵍ

ⵣⴰⵢⴷ ⵍⵎⵉⵄⴰⴷ ⵏ ⵡⴰⵢⵢⵓⵔ ⵏ ⵡⴰⴹⴰⵏ ⵏⵛⴰⵄⵍⵍⴰⵀ ⵀⴰⵢⵢⵉ ⵉⵔⴰ ⴰⴽⵉⵏⵏ ⵍⴽⵎⵅ

ⵉⴳⴳⵓⵜⴰⵃ ⵡⴰⵢⵢⵓⵔ ⵙⴽⵔⴰⵜⴰⵃ ⵍⵎⵉⵄⴰⴷ ⵏ ⵉⵎⴰⵍⴰⵙⵙ

ⴰⵢⵚⵃⴰⵏ ⵍⵎⵉⵄⴰⴷ ⵏ ⵉⵎⴰⵍⴰⵙⵙ ⵍⵃⴰⴷⴷ ⵍⴽⵎⵅⴽⵏⵉⵏⵏ

ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⵉⴱⵔⵔⵃ ⵉⵙⵎⵓⵏⴷ ⵍⵃⵔⴽⴰⵜ

ⴰ ⴽⵓⵍⵍⵓ ⵎⵓⵏⵏ ⴰⵢⵜ ⵜⵎⴰⵣⵉⵔⵜ ⴰ ⴳⵉⵙ ⵓⵔ ⵉⵖⴰⵎⴰ ⵢⴰⵏ

ⵎⵓⵃⵎⵎⴰⴷ ⵓ ⵄⵍⵉ ⴰⵎⵏⵚⴰⴳ ⵉⵙⴰⵡⵍ ⵉⵏⵏⴰⵢⴰⵙⵏ

ⵉⵃⴷⴷⴰⴷⵏ ⵏ ⵍⵊⴷⵉⴷ ⴰⵢⵡⴰ ⵜⵜⵚⵎⵎⴰⵕⴰⵜ

ⵔⴰⵔⴰⵜ ⴽⵓⵍⵍⵓ ⵎⴰ ⵎⵓ ⵉⴷⴷⴰ ⵍⵃⴰⴼⵔ ⵜⵉⵖⵔⴷⵉⵏ

ⵍⴱⵓⵔⵉⵏ ⵏ ⵍⵃⴷⵉⴷ ⴰⵢⵡⴰ ⴰⵔⴰⵢⴰⵜ ⵄⵎⵎⴰⵕⴰⵜ

ⴰⵛⴽⵓ ⵉⴱⵓⵔⴷⵉⵏ ⵏ ⵍⵃⴷⵉⴷ ⴰⵢⴳⴰⵏ ⵉ ⵚⵚⴰⵍⵉⵃⵉⵏ

ⴰ ⵡⴰⵍⵍⵉ ⵙ ⵏⴽⴽⴰⵜ ⵉ ⵡⴰⵏⵏⴰ ⵜ ⵉⵔⴰⵏ

ⵓⵜⵏ ⵉⵅⵟⵟⴰⵟⵏ ⵏ ⵍⵊⴷⵉⴷ ⵍⵅⴰⵟⵟ

ⴰⴷ ⵓⵔ ⵉⵣⵔⵉ ⵓⵎⵏⵚⴰⴳ ⴰⴷ ⵓⵔ ⴷ ⵢⴰⵡⵉ ⵜⵉⵕⵎⴰⵢ

ⴰⴷ ⵓⵔ ⵉⵙⵙⵉⵏ ⵓ ⵜⵎⴷⴷⵓⵍⵜ ⵏ ⵡⴰⵇⵇⴰ ⴰⵔⵉⴳ ⵜⵉⵏⵏ ⵍⴽⵎⵅ

ⵉⵅⵉⵣⵣⵓⵜⵏ ⵉⵏⵓ ⴷ ⵉⴱⴰⵡⵏ ⴰⵢⵢ ⵇⵇⴰⵕⵏ ⵏⵉⵜ

ⴰⴽⵯⵉⵏⵉⵏ ⵢⴰⵏ ⴽⵕⴰⴹ ⵙ ⵓⴱⴰⵔⴰⵣ ⵏⵏⴰⵏⴰⵙ

ⵎⴰⵎⵎⴰⵙ ⴽⵎⵎⵉⵏ ⴽⴰ ⵏⵜⵜⴷⴼⴼⴰⵔ ⴰⵢⵜⵏ ⵅⵍⵓⵖ

ⴳⵔ ⵉⵔⴰⴼⴰⵏ ⴷ ⵓⵛⵡⵡⴰⴹ ⵉⵃⵎⴰ ⴼⵍⵍⴰⵅ ⵍⵃⴰⵍ

ⵎⵔⵉⵎ ⴰⴷⴷ ⵉⵙⴰⵡⵍⵏ ⵜⵏⵏⴰⵢⴰⵙ

ⴰ ⴱⴰⴱⴰ ⴽⴹⵉⵅ ⵉ ⵡⴰⴹⵓ ⵏ ⵍⵍⵊⵓⵎⴰⵜ ⵏ ⵉⵢⵢⵙⴰⵏ

ⵅⵡⵢⴰⵜ ⴰ ⴰⵢⵜ ⵜⵎⴷⴷⵓⵍⵜ ⵜⵔⴰ ⴰ ⵜⴳ ⴰⴽⵕⴽⵓⵕ

ⵉⵙⴳⴳⴰⵙⵏ ⴰⵢⴽⴽⴰ ⵉⵖⵯⵉⵜⵏ ⵓⴽⴰⵏ ⵓⴼⵓⵙ ⵏⵙ

ⵙⵙⵓⵜⵍⵏ ⵉ ⵜⵎⴷⴷⵓⵍⵜ ⴰⵜⵏⵜ ⵅⵍⵓⵏ

ⵢⴰⵙⵉⴷ ⵍⵎⵔⵡⴰⴽ ⵏⵏⴰⵏⴰⵙ ⵍⵎⵉⵄⴰⴷ ⵍⴽⵎⵏ

ⵉⴹⵎⵄⵓ ⵉⴳⵍⵍⵉⵏ ⴰⴷ ⴰⵙ ⴼⴽⵏ ⵍⴰⵎⴰⵏ ⵏⵙ

ⵉⵖⵍⵉ ⵍⵎⵓⴷⴷⵏ ⵙ ⵉⴳⴳⵉ ⵏ ⵜⴰⵚⵚⵓⵎⵄⵉⵜ ⵉⵔⴰ ⴰⴷ ⵓⴷⴷⵏⵏ

ⵉⴳⵉⵏ ⴰⴷⴷ ⵢⴰⵡⵉ ⵍⴰⴷⴰⵏ ⵢⴰⵡⵉ ⵜⴰⵖⵓⵢⵢⵉⵜ

ⵍⴱⴰⵕⵓⴹ ⵣⵓⵏⴷ ⵉⴳⴳⵉⴳ, ⵕⵕⵚⴰⵚ ⴰⵔ ⵉⵜⵜⵕⵛⵛⴰⵛ

ⵉⵏⴰⵖⴰⵏ ⵣⵓⵏⴷ ⵉⵎⴰⴷⴰⵖⵏ ⴰⵢⴰⵏⵏ ⵏⵏⵉⵖ ⵉ ⵢⴰⵏ

ⵉⵎⵓⴳⴰⵙ ⴳⴰⵏ ⵉⴽⴰⴱⴰⵕⵏ ⵓⵔ ⵄⴼⵉⵏ ⵉⴱⴰⵏ

ⵙ ⵏⵉⵜ ⵉⵙⴳⵍⵍⴱ ⵍⵃⴰⴼⵔ ⵏ ⵡⴰⵢⵢⵉⵙ ⵜⴰⵎⴷⴷⵓⵍⵜ ⵏ ⵡⴰⵇⵇⴰ ⵜⴰⵇⵇⵎⵎⵓⵜ

ⵏⴳⵔ ⵜⴰⴽⴽⵥⵉⵏ ⵏ ⴹⵢⵢⴹ ⵓⵛⵛⵏ ⴰⵙ ⵜⵜ ⵉⵄⵎⵎⵕⵏ

ⴰ ⵖⵉⵏⵏ ⴰⵖ ⴽⵓⵍⵍⵓ ⵃⵓⴷⴷⴰⵏ ⵉⵡⴰⵍⵉⵡⵏ ⵜⵎⵎⴰⵏ

ⴰⴷ ⴰⴽ ⴰⵔⴰⵖ ⴰ ⵙⵉⴷⵉ ⵛⵛⵏⴰⵡⵉ ⵅ ⵜⵓⵥⵥⵓⵎⵜ ⵏ ⵜⵎⴷⴷⵓⵍⵜ

ⴰⴷ ⵓⵔ ⵢⵖⵕⵇⵇ ⵔⴱⴱⵉ ⵜⴰⵏⴰⵡⵉⵏ
— ⴰⵎⵔⵣⵓ ⵎⵓⵃⵎⵎⴰⴷ ⴷⴰⵡⵓⴷ ⵓ ⴱⵕⵉⴽ

## ⵜⴰⵎⴷⴷⵓⵍⵜ ⵏ ⵡⴰⵙⵙ ⴰⴷ

ⵉⵙⵎⴹⴰⵍ ⵉⵇⵇⴱⵓⵔⵏ ⵏ ⵜⵎⴷⴷⵓⵍⵜ
ⵎⵇⵇⴰⵔ ⴷⴰ ⵜⵜⵉⵏⵉⵏ ⵉⵖⴱⵓⵍⴰ ⵏ ⵓⵎⵣⵔⵓⵢ ⵎⴰⵙ ⴷ ⵜⵉⵖⵔⵎⵜ ⵏ ⵜⵎⴷⴷⵓⵍⵜ ⵜⴽⴽⴰ ⵜⵜ ⵏⵏ ⵜⴳⴰ ⵜⵉⵖⵔⵎⵜ ⵉⵍⴰⵏ ⵜⴰⵎⵙⴷⴰⴳⵜ ⵙⵔⵙ ⵉⵥⵍⵉⵏ, ⵜⴳ ⴰⵎⵎⴰⵙ ⴰⴷⴰⵎⵙⴰⵏ, ⴰⵛⴽⵓ ⵜⴻⵜⵜⵓⵙⵙⴰⵏ ⵙ ⵜⵙⴱⴱⴰⴱⵜ ⵏ ⵡⵓⵔⵖ ⴷ ⵓⵥⵕⴼ ⴷ ⴽⵉⴳⴰⵏ ⵏ ⵉⵎⵖⵓⵣⵏ ⵉⵍⴰⵏ ⴰⵜⵉⴳ, ⵎⴰⵛⵛ ⴰⵙⵙ ⴰⴷ ⵓⵔ ⴷ ⴳⵉⵙ ⵉⵖⴰⵎⴰ ⵓⵎⵢⴰ ⵙⴳ ⵓⵢⴰ, ⴰⵙⵙ ⴰⴷ, ⵜⴳⴰ ⵉⵥⵕⴰⵏ ⴷ ⵢⴰⵏ ⵎⵏⵏⴰⵡ ⵏ ⵉⴳⵓⴷⴰⵔ ⵉⴱⵉⴷⴷⵏ ⵎⴳⴰⵍ ⵏ ⵓⵙⵙⵔⵛⵓ ⵏ ⵓⵏⵥⴰⵕ ⴷ ⵜⴰⴼⵓⴽⵜ.

## ⵥⵕ ⵓⴳⴳⴰⵔ

* ⵜⵉⴷⵔⵉ
* ⴰⴳⴰⴷⵉⵔ ⵏ ⴼⵏⵉⵇⵇⵙ
* ⵜⴰⵥⵕⵓⵜ
* ⵉⴳⵍⵉ
* ⵎⵓⵃⵎⵎⴰⴷ ⵃⵏⴷⴰⵢⵏ
* ⵜⴰⵃⴳⴳⵯⴰⵜ
* ⵜⴰⴳⵓⵣⵓⵍⵜ

## ⵉⵙⴰⵖⵓⵍⵏ